หุ้นแบงก์น่าสนมีดีราคาถูก
BBL-SCBเจ๋งสุดยูบีเอสหั่นเป้าจิ๊บCSดบ.เหลือ3%
29 ต.ค. 2565

BBL-SCBเจ๋งสุดยูบีเอสหั่นเป้าจิ๊บCSดบ.เหลือ3%
หุ้นแบงก์ราคาถูกเข้าตานักลงทุน ยูบีเอสหั่นเป้าหมายลงเล็กน้อย คาด BBL-SCB วิ่งแรง เครดิตสวิสมั่นใจวันนี้ดอกเบี้ยลดลง 0.5% 
บริษัทหลักทรัพย์ (บล.) ยูบีเอส วิเคราะห์ราคาหุ้นกลุ่มธนาคารพาณิชย์ถูก กว่าดัชนีหุ้นไทยประมาณ 9% ตั้งแต่เดือน ก.ค. และสัดส่วนราคาต่อมูลค่าบัญชีลดลงมาที่ 1.3 เท่า ใกล้จุดต่ำสุดในอดีตปี 2551-2552 จึงคาดว่าในช่วง 3-6 เดือนข้างหน้า ธนาคารกรุงเทพ (BBL) และธนาคารไทยพาณิชย์ (SCB) ราคาจะปรับขึ้นเป็นผลมาจากได้ดีจากแผนฟื้นฟูน้ำท่วมที่ทำให้มีความต้องการสินเชื่อ ขณะที่บริษัท ทิสโก้ไฟแนนเชียลกรุ๊ป (TISCO) จะได้ดีจากแนวโน้มดอกเบี้ยที่ลดลงทำให้ผลตอบแทนสูงขึ้น 
อย่างไรก็ตาม ได้ปรับลดกำไรของกลุ่มปี 2554-2556 ลง 3% 7% และ 5% ตามลำดับ เพื่อสะท้อนประมาณการที่ระมัดระวังขึ้นจากการลดดอกเบี้ย การเติบโตของสินเชื่อ และการตั้งสำรองที่เพิ่มขึ้น แต่ยังคงคำแนะนำให้ซื้อทุกตัวยกเว้นธนาคารทหารไทย (TMB) ให้ขาย 
ขณะเดียวกัน บล.ยูบีเอส ได้ปรับลดราคาเป้าหมายลงเล็กน้อย ได้แก่ BBL เหลือ 198 บาท จากเดิมคาดไว้ 210 บาท SCB จาก 53 บาท เหลือ 46 บาท TISCO จาก 46 บาท เหลือ 45 บาท 
ส่วนธนาคารกรุงศรีอยุธยา (BAY) ปรับลดจาก 30 บาท เหลือ 28 บาท ธนาคารกสิกรไทย (KBANK) จาก 75 บาท เหลือหุ้นละ 65 บาท ธนาคารกรุงไทย (KTB) เหลือ 20 บาท จากเดิมให้ไว้ 21 บาท และ TMB จาก 1.30 บาท เหลือ 1.25 บาท 
ขณะที่ ฟิทช์ เรทติ้งส์ ประกาศคงอันดับเครดิตสากลสกุลเงินต่างประเทศระยะยาวของธนาคารทหารไทยที่ “BBB-” โดยมีแนวโน้มอันดับเครดิตมีเสถียรภาพ 
ทั้งนี้ อันดับเครดิตอยู่ในระดับเดียวกับอันดับความแข็งแกร่งทางการเงิน (Viability Rating หรือ VR) สะท้อนให้เห็นว่าความแข็งแกร่งทางการเงินของตัวธนาคารเองเป็นปัจจัยหลัก แม้ว่า TMB ยังคงมีอัตราส่วนทางการเงินที่สำคัญในระดับที่ต่ำกว่าเมื่อเทียบกับธนาคารพาณิชย์อื่น แต่ฟิทช์คาดว่าระดับความแตกต่างจะปรับตัวลดลงอย่างต่อเนื่อง 
อย่างไรก็ตาม หากไม่ดีขึ้นในระยะสั้นฟิทช์อาจพิจารณาปรับลดอันดับเครดิต และอันดับความแข็งแกร่งทางการเงินของธนาคาร
ด้าน บล.เครดิตสวิส เชื่อว่าการประชุมคณะกรรมการนโยบายการเงิน (กนง.) ในวันที่ 30 พ.ย. ดอกเบี้ยนโยบายจะลดลง 0.5% เหลือ 3% และคาดว่าต้นปีหน้าจะมีการลดดอกเบี้ยลงอีก 0.25% ถึง 2 ครั้งด้วยกัน ทำให้ดอกเบี้ยนโยบายลดลงเหลือ 2.5% เนื่องจากตัวเลขผลผลิตภาคอุตสาหกรรมเดือน ต.ค.ที่ลดลง 35.8% และต่ำกว่าคาดการณ์ของตลาด
ด้านหุ้นธนาคารพาณิชย์วิ่งแรงนำโดย SCB ผลักดันให้ดัชนีหุ้นไทยปรับตัวขึ้นแรงตามต่างประเทศถึง 10 จุด แต่ปลายตลาดกลับถูกเทขายทำกำไรเหลือบวกเพียง 3.88 จุดปิดที่ 988.06 จุด มูลค่าการซื้อขายกระเตื้องขึ้นเป็น 20,587 ล้านบาท และต่างชาติพลิกมาซื้อสุทธิ 529 ล้านบาท ทำให้มีโอกาสขึ้นทดสอบ 1,000 จุด ในรอบนี้ หากตลาดเมืองนอกสดใส